যামিনী রায় জাদুঘর

যামিনী রায় জাদুঘর হল একটি পরিকল্পিত জাদুঘর। এই জাদুঘরটি চিত্রশিল্পী যামিনী রায়ের ভূতপূর্ব বাসভবনে স্থাপন করা হবে। ২০২৩ সালের শুরুতে ডিএজি (পূর্ববর্তী নাম দিল্লি আর্ট গ্যালারি) যামিনী রায়ের এই বাড়িটি অধিগ্রহণ করে। এই বাড়িটি কলকাতার বালিগঞ্জ এলাকায় অবস্থিত এবং প্রায় ৭৫ বছর পুরোনো। এই বাড়িকে একটি আধুনিক জাদুঘরে রূপান্তর করা হবে। এখানে যামিনী রায়ের সৃষ্টিশীল জগৎ দর্শকদের জন্য উন্মুক্ত থাকবে।

এটি ভারতের প্রথম একক শিল্পীর উপর ভিত্তি করে গড়ে ওঠা ব্যক্তিগত মালিকানাধীন জাদুঘর হিসেবে বিবেচিত হবে। ডিএজি আশা করছে যে, ২০২৪ সালের মধ্যেই প্রকল্পটি সম্পন্ন হবে। জাদুঘরে ঘুরে-ঘুরে প্রদর্শনীর ব্যবস্থা থাকবে। এখানে একটি আধুনিক পরিবেশযুক্ত ক্যাফেও থাকবে। এছাড়াও, এই জাদুঘর দেশ-বিদেশের শিল্পী ও পর্যটকদের জন্য একটি গুরুত্বপূর্ণ গন্তব্যে পরিণত হবে। এর মাধ্যমে যামিনী রায়ের শিল্পকর্ম ও ঐতিহ্য সংরক্ষিত হবে।  বিশ্বজুড়ে এই ধরণের জাদুঘরের উল্লেখযোগ্য কিছু উদাহরণ হলো— নরওয়ের মুঙ্খ জাদুঘর, যেটি এডভার্ড মুঙ্খের বাসস্থান ও কর্মক্ষেত্রে গড়ে তোলা হয়েছে; মেক্সিকোর ফ্রিদা কাহলো জাদুঘর; এবং ফ্রান্সের ফাউন্ডেশন ক্লড মনে।

 ইতিহাস 
১৯৪৯ সালে যামিনী রায় তার বাগবাজারের বাড়ি থেকে বালিগঞ্জের নতুন বাড়িতে চলে আসেন। এই বাড়িটি তিনি ও তার পুত্র অমিয় রায় একসঙ্গে পরিকল্পনা ও নকশা করেন। তিনি এই বাড়িতেই তার স্টুডিওতে কাজ চালিয়ে যান এবং ১৯৭২ সালে মৃত্যুর আগে পর্যন্ত এখানেই বসবাস করেন।‌  এই বাড়িটি সেই সময়ে সকলের জন্য উন্মুক্ত ছিল। নানা শ্রেণির মানুষ, বিশেষত সে সময়কার বিশিষ্টজনেরা, এখানে এসে যামিনী রায়ের সঙ্গে সাক্ষাৎ  ও আলাপচারিতা করতেন। এই বাড়িতে যাঁরা এসেছেন তাদের মধ্যে ছিলেন রবীন্দ্রনাথ ঠাকুর, সরোজিনী নাইডু, ইন্দিরা গান্ধী, রাজীব গান্ধী, সঞ্জয় গান্ধী, পশ্চিমবঙ্গের প্রাক্তন মুখ্যমন্ত্রী সিদ্ধার্থ শঙ্কর রায়, জ্যোতি বসু এবং বুদ্ধদেব ভট্টাচার্যের মতো বিশিষ্ট ব্যক্তিত্বরা। এছাড়াও বহু আন্তর্জাতিক খ্যাতিসম্পন্ন মানুষও এই বাড়িতে এসেছেন।thumb|ভারতের ডাকটিকিট - ১৯৭৮ - কানেক্ট ৩২৬৬৮৫ - যামিনী রায়
এই বাড়িতে সবচেয়ে গুরুত্বপূর্ণ অনুষ্ঠানের একটি ছিল বাংলা নববর্ষ উদ্‌যাপন, এই দিনটি যামিনী রায়ের জন্মদিনও ছিল। ওই দিনে প্রতিবেশী ও অতিথিসহ অনেক মানুষ বাড়িতে আসতেন। তাদের জন্য পরিবেশিত হতো বিশেষ শরবত, মিষ্টান্ন ও সিঙাড়া। সেদিন সকলকে সমানভাবে আপ্যায়ন করা হতো। বসার জন্য দেওয়া হতো কাঠের মাচা বা পিঁড়ে। এই  পিঁড়ের ওপরে একটি কাগজ পাতা থাকত যাতে কিছুটা আরাম পাওয়া যায়।

 পরিকল্পনা 
ডিএজি-এর একটি বিবরণীতে উল্লেখ করা হয়েছে যে, বাড়ির নিচতলাটি যামিনী রায়ের স্টুডিও হিসেবে ব্যবহার হতো। আর ওপরের তলাগুলিতে পরিবারের সদস্যরা থাকতেন। এই অংশগুলির জন্য আলাদা প্রবেশপথ ছিল। ৭,২৮৪ বর্গফুট আয়তনের এই বাড়ির একটি বিশেষ বৈশিষ্ট্য ছিল সিঁড়ি। এই সিঁড়ির পাশে কাচ বসানো ছিল, যা বাড়ির প্রবেশদ্বার থেকে ছাদ পর্যন্ত বিস্তৃত ছিল। সবুজ রঙের কপাট-জানালাগুলিতে ছিল লোহার গ্রিল, যার নকশা ছিল হীরার আকারে। এই নকশা শিল্পী নিজেই তৈরি করেছিলেন। পরিবারের সদস্যরা একসময় নিচতলাটি একটি ব্যাংকের কাছে ভাড়া দিয়েছিলেন। এর ফলে শিল্পীর স্টুডিও কক্ষটি অনেকটা পরিবর্তিত হয়ে যায়।

এই সম্পত্তি অধিগ্রহণ করার পর ডিএজি প্রস্তাব দেয়, নিচতলাটি আগের মতোই যামিনী রায়ের স্টুডিওর আদলে ফিরিয়ে আনা হবে। আর প্রথম ও দ্বিতীয় তলা হবে প্রদর্শনশালা, যেখানে যামিনী রায়ের জীবন ও শিল্পকর্মকে ঘিরে বিশেষ প্রদর্শনী হবে। উদাহরণ হিসেবে বলা যায়, শিল্পীর খ্রিস্ট ধর্মভিত্তিক চিত্রসমূহ যেখানে প্রদর্শিত হতো, সেই “খ্রিস্ট কক্ষ” পুনরায় গড়ে তোলা হবে। এতে দর্শকরা শিল্প-ইতিহাসের এক অনন্য অভিজ্ঞতা লাভ করবেন। জাদুঘরের নকশা ও রূপায়ণ করবেন দেশের শীর্ষস্থানীয় সংরক্ষণ-স্থপতি ও নকশাকার‌। এখানে একটি গ্রন্থাগার, একটি তথ্য ও গবেষণা কেন্দ্র এবং একটি জাদুঘর বিপণি থাকবে। বাড়ির খোলা জায়গাগুলি ব্যবহার করা হবে কর্মশালা ও সঙ্গীত-নৃত্যসহ নানা ধরনের পরিবেশনার জন্য।
ডিএজি-এর প্রধান নির্বাহী ও ব্যবস্থাপনা পরিচালক আশীষ আনন্দ জানিয়েছেন, এই প্রকল্পটি তাঁদের সংস্থার সবচেয়ে গুরুত্বপূর্ণ উদ্যোগ হতে চলেছে। এই ভাবনার অনুপ্রেরণা এসেছে কাসা আজুল থেকে, যা মেক্সিকোতে ফ্রিদা কাহলোর জন্য নির্মিত ও উৎসর্গীকৃত একটি জাদুঘর। এই গৃহ-জাদুঘরের মূল লক্ষ্য হলো যামিনী রায়ের শিল্পশৈলীর বৈশিষ্ট্য, অর্থাৎ এক বিশেষ স্বদেশী ও আধুনিক ভাবধারা, তা বজায় রাখা। পরিবারের সদস্যরা এত বড় বাড়িটি ঠিকভাবে রক্ষণাবেক্ষণ করতে পারছিলেন না। তখন ডিএজি যখন এসে বাড়িটি অধিগ্রহণ‌ করে জাদুঘর বানানোর প্রস্তাব দেয়, তারা বলেন, "আমাদের প্রার্থনা সফল হয়েছে।"

 তথ্যসূত্র 

বিষয়শ্রেণী:কলকাতার শিল্পকলা জাদুঘর ও গ্যালারি
বিষয়শ্রেণী:২০২৪-এ ভারতে প্রতিষ্ঠিত
বিষয়শ্রেণী:একক-শিল্পীর প্রতি নিবেদিত জাদুঘর
বিষয়শ্রেণী:আধুনিক শিল্পকলা জাদুঘর